CELEX: 62009TN0520
Language: sk
Date: 2009-12-24 00:00:00
Title: Vec T-520/09: Žaloba podaná 24. decembra 2009 — TF1 a i./Komisia

27.3.2010   
            
            
               SK
            
            
               Úradný vestník Európskej únie
            
            
               C 80/30
            
         Žaloba podaná 24. decembra 2009 — TF1 a i./Komisia
   (Vec T-520/09)
   2010/C 80/51
   Jazyk konania: francúzština
   
      Účastníci konania
   
   
      Žalobcovia: Télévision française 1 (TF1) (Boulogne Billancourt, Francúzsko), Métropole télévision (M6) (Neuilly-sur-Seine, Francúzsko), Canal + SA (Issy-Les-Moulineaux, Francúzsko) (v zastúpení: J.-P. Hordies a C. Smits, advokáti)
   
      Žalovaná: Európska komisia
   
      Návrhy žalobcov
   
   
               —
            
            
               zrušiť rozhodnutie vydané Komisiou 1. septembra 2009 vo veci štátnej pomoci C 27/09 (ex N 34/A/09 a N 34/B/09) — Podpora uvoľnená z rozpočtu v prospech France Télévisions (2010 — 2012) v rozsahu, v akom je rozhodnuté, že sa oznámená podpora uvoľnená z rozpočtu vo výške 450 miliónov eur na rok 2009 v prospech France Télévisions považuje za zlúčiteľnú so Zmluvou ES podľa jej článku 86 ods. 2,
            
         
               —
            
            
               zaviazať Komisiu na začatie konania vo veci formálneho zisťovania pomoci stanoveného v článku 108 ods. 2 ZFEÚ,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Cieľom tejto žaloby je zrušenie rozhodnutia Komisie K(2009) 6693 v konečnom znení z 1. septembra 2009 vydanom v konaní stanovenom v článku 88 ods. 3 ES (teraz článok 108 ZFEÚ), ktorým Komisia dospela k záveru, že podpora uvoľnená z rozpočtu v maximálnej stanovenej výške 450 miliónov eur na rok 2009 v prospech France Télévisions je zlúčiteľná so spoločným trhom. Žalobcovia sa v tomto smere domáhajú začatia konania vo veci formálneho zisťovania v súlade s článkom 108 ods. 2 ZFEÚ.
   Na podporu ich návrhu žalobcovia uvádzajú jediný žalobný dôvod založený na existencii závažných ťažkostí, na základe ktorých mala Komisia začať konanie formálneho zisťovania stanovené v článku 88 ods. 2 ES (teraz článok 108 ods. 2 ZFEÚ) a vyzvať dotknuté strany, aby jej predložili svoje pripomienky.
   Žalobcovia uvádzajú dôkazy závažných ťažkostí vyplývajúcich jednak z okolností konania vo veci predbežného zisťovania a jednak z obsahu napadnutého rozhodnutia.
   Neprimeraná dĺžka trvania konania vo veci predbežného zisťovania, priebeh konania a dôležitosť spornej podpory sú dôkazom závažných ťažkostí vyplývajúcich z okolností konania vo veci predbežného zisťovania.
   Existencia dôkazov o závažných ťažkostiach vyplývajúcich z obsahu napadnutého rozhodnutia spočíva na dvoch skutočnostiach. Uvedená existencia vyplýva jednak z nedostatočnej úrovne informácií, dokonca nesprávnych informácií, ktorými Komisia disponovala v čase prijatia napadnutého rozhodnutia a jednak z toho, že Komisia nemohla dospieť k záveru o zlučiteľnosti pomoci bez uskutočnenia podrobnej analýzy s prihliadnutím na nadmerné štrukturálne riziká v predmetnej veci.